text:
Fundisa Abantwana Bakho
Wayengaphulaphuli Kodwa Ekugqibeleni Wathobela
NGABA wakhe awaphulaphula yaye ungafuni nokuthobela?— * Mhlawumbi ukhe wabukela inkqubo kumabonakude athe umama okanye utata wakho uze ungayibukeli. Kusenokwenzeka ukuba uye wacingisisa ngawo kamva waza waziva ubuhlungu kuba uye awathobela. Omnye umntu ongazange athobele ekuqaleni nguNahaman. Makhe sibone indlela awancedwa ngayo ukuba angabi neenkani kwakhona.
Khawube nomfanekiso ngqondweni siphila kwiminyaka engaphezulu kwama-3000 eyadlulayo. UNahaman yinjengele ebalulekileyo yomkhosi waseSiriya. Uqhele ukuyalela amajoni akhe into amakayenze, yaye ayamthobela. Kodwa uNahaman uba nesifo esibi solusu esibizwa ngokuba liqhenqa. Lalimenza abembi, yaye kusenokwenzeka ukuba lalibuhlungu.
Umfazi kaNahaman wayenesicakazana esivela kwaSirayeli. Ngenye imini le ntwazana yaxelela le nkosikazi ukuba kukho indoda kwaSirayeli ebizwa ngokuba nguElisha. Yathi ingamphilisa uNahaman. Xa uNahaman wevayo ngako oku, ngokukhawuleza wafuna ukuya kuElisha. Waphatha izipho ezininzi waza waya kwaSirayeli namaJoni akhe. Waya kukumkani wakwaSirayeli ukuze amazise ngoko akuzeleyo.
UElisha weva ngako oku waza wathumela umyalelo kukumkani ukuba athumele uNahaman kuye. Xa uNahaman wayesiya emzini kaElisha, uElisha wasuka nje wathumela isicaka ukuba simxelele ukuba makaye kuhlamba kuMlambo iYordan izihlandlo ezisixhenxe. UElisha wathi uNahaman uya kuphila ukuba uye wenza oko. Ucinga ukuba uNahaman wavakalelwa njani xa kusithiwa makaye kuhlamba kuMlambo iYordan?—
Uba nomsindo, aze abe nenkani yaye akamthobeli umprofeti kaThixo. Uthi kumajoni akhe: ‘Emva ekhaya kukho imilambo elunge ngakumbi yokuhlamba’ aze emke. Kodwa ngaba uyayazi into amajoni akhe amcela ukuba ayenze?— Athi: ‘Ukuba umprofeti ebethethe into enkulu kuwe, ubungayi kuyenza na? Ngoko kutheni ungamthobeli xa ekucela ukuba wenze into encinane njenga le?’
UNahaman waphulaphula waza wenza kanye njengoko amajoni akhe emxelela. Waphuma engena emanzini izihlandlo ezithandathu. Xa ephuma emanzini ityeli lesixhenxe, uNahaman uyamangaliswa—isifo esikulusu lwakhe sinyamalele! Uphilile! Kwakhona uhamba umgama weekhilomitha ezingama-48 esiya endlwini kaElisha ukuze ambulele. Ufuna ukupha umprofeti izipho ezixabisa kakhulu, kodwa umprofeti akathathi nokuba sibe sinye.
Ngoko ke, uNahaman ucela into ethile kuElisha. Uyayazi ukuba yintoni leyo?— uthi ‘ndinike imithwalo yomhlaba yeemeyile ndigoduke nawo.’ Ngaba uyazi ukuba uyifunela ntoni?— UNahaman uthi ufuna ukwenza iminikelo kuThixo kumhlaba welizwe labantu bakaThixo, uSirayeli. Emva koko, uNahaman uthembisa ukuba akayi kuphinda anqule omnye uthixo ngaphandle kukaYehova! Akasenazo iinkani kodwa ukulungele ukuthobela uThixo.
Ngaba uyayibona indlela onokumxelisa ngayo uNahaman?— Ukuba uneenkani njengaye, unako ukutshintsha. Unokwamkela uncedo uze ungaphindi ube neenkani.
Funda eBhayibhileni yakho
^ isiqe. 3 Ukuba ufunda nomntwana, isikhewu senzelwe ukuba umvumele aphendule.


c: text/html

text:
DISEMBA 12, 2014
KUMZANTSI KOREA
Amagqabantshintshi Endibano Yezizwe Ngezizwe: AmaNgqina Akhulula IBhayibhile Kwibala LaseSeoul
ESEOUL—Kwindibano yezizwe ngezizwe eSeoul, eKorea enomxholo othi, “Qhubeka Ufuna Kuqala UBukumkani BukaThixo!” amaNgqina kaYehova akhulula INguqulelo Yehlabathi Elitsha YeZibhalo Ezingcwele ehlaziyiweyo ngesiKorea. Le ndibano ibibanjwele kwibala laseSeoul ngoSeptemba 6-8, 2014. Bonke ababekho abayi-56 867 kuquka nabo bayi-59 091 ababebukele eBusan, eDaejeon, eGwangju, eJeju, eSuwon naseYeosu bafumana iiBhayibhile simahla. UJoon-yeong Choi uthi: “Eyona nto ndingasoze ndiyilibale ngale ndibano kukukhululwa kweNguqulelo Yehlabathi Elitsha YeZibhalo Ezingcwele ehlaziyiweyo.”
Le ndibano yananditshwa ngamaNgqina asuka eKhanada, eFinland, kwiiPhilippines, ePoland naseMerika. Isithethi samaNgqina kaYehova uDae-il Hong wathi: “Sisebenze nzima silungiselela le ndibano yaye ibisemagqabini. Sikuvuyele ukuba nesi sihlandlo sikhethekileyo.”
Kwakukho iiBhayibhile ezinkulu ngendlela engaqhelekanga kweli bala, kwathi kanti ngamaqula obhaptizo! Kwabhaptizwa abantu abayi-630 eSeoul kuquka nabayi-596 kwezinye iindawo. Bebonke babeyi-1 226.
Fowunela:
UJ. R. Brown, Office of Public Information, tel. +1 718 560 5000
EKorea: UDae-il Hong, tel. +82 31 690 0033

robotstxt: allowed

filter: keep


text:
Ngaba UYesu Wayetshatile? Ngaba UYesu Wayenabantwana Bakowabo?
Impendulo esuka eBhayibhileni
IBhayibhile iyenza icace into yokuba uYesu wayengatshatanga. * Khawuve ezi zibakala zingezantsi.
IBhayibhile isoloko ithetha ngentsapho yakuloYesu nangamabhinqa awayekunye naye xa eshumayela nawayekho xa wayexhonywa, kodwa ayizange ithethe ngomfazi wakhe. (Mateyu 12:46, 47; Marko 3:31, 32; 15:40; Luka 8:2, 3, 19, 20; Yohane 19:25) Esona sizathu sibangela iBhayibhile ingathethi kwaukuthetha ngalo mba kukuba, akazange atshate.
Xa ethetha ngabantu abangatshatiyo kuba befuna ukuba namathuba angakumbi okukhonza uThixo, uYesu wathi kubafundi bakhe: “Lowo unako ukukuvulela ithuba [ukungatshati] makakuvulele ithuba.” (Mateyu 19:10-12) Wababekela umzekelo omhle abo bakhetha ukungatshati ukuze bazinikele ngakumbi ekukhonzeni uThixo.—Yohane 13:15; 1 Korinte 7:32-38.
Ngaphambi kokuba afe, uYesu wayaleza umama wakhe ukuba agcinwe kakuhle. (Yohane 19:25-27) Ukuba uYesu wayetshatile okanye enabantwana, wayeza kubayaleza nabo.
IBhayibhile isebenzisa uYesu njengomzekelo wabayeni, kodwa ayithethi nakanye ngendlela awamphatha ngayo umfazi. Endaweni yoko, ithi: “Madoda, qhubekani nibathanda abafazi benu, kanye njengokuba noKristu walithandayo ibandla waza wazinikela ngenxa yalo.” (Efese 5:25) Ukuba uYesu wayetshatile ngoxa wayesemhlabeni, kutheni kungazange kwasetyenziswa umzekelo wakhe njengomyeni ofezekileyo kule vesi?
Ngaba uYesu wayenabantwana bakowabo?
Ewe wayenabo, ubuncinane babebathandathu. Kwakukho umntakwabo uYakobi, uYosefu, uSimon, uYudas noodadewabo ababini. (Mateyu 13:54-56; Marko 6:3) Aba ngabantwana bakaMariya noYosefu, abazali bakaYesu. (Mateyu 1:25) Xa ithetha ngoYesu, iBhayibhile ithi ‘lizibulo’ likaMariya, loo nto ithetha ukuba wazala nabanye abantwana.—Luka 2:7.
Ubuxoki obudla ngokuthethwa ngabantakwabo Yesu
Xa bathethelela inkolelo yokuba uMariya wafa eyintombi enyulu, abanye abantu baye banengcamango eyahlukileyo ngegama elithi, “abantakwabo” Yesu. Ngokomzekelo, abanye bathi abantwana bakaYosefu abangabantakwabo Yesu wabafumana kumfazi wokuqala. Kodwa ke, iBhayibhile ibonisa ukuba nguYesu owayenelungelo lokufumana ubukumkani bukaDavide. (2 Samuweli 7:12, 13; Luka 1:32) Ukuba uYosefu wayenonyana omdala kunoYesu, yayiza kuba nguloo nyana indlalifa.
Ngaba igama elithi abantakwabo libhekisela kubafundi okanye kubazalwana bakaYesu? Le ndlela yokulichaza ayivisisani neBhayibhile, kuba ithi ngaxa lithile “abantakwabo, enyanisweni, babengalubonisi ukholo kuye.” (Yohane 7:5) IBhayibhile iyabohlula abantakwabo Yesu kubafundi bakhe.
Ngokutsho kwenye inkolelo, abantakwabo Yesu yayingabazala bakhe. Kodwa ke iZibhalo zesiGrike ziyakwazi ukohlula phakathi, ‘kwabantakwabo’ Yesu, ‘izalamane’ ‘nabazala.’ (Luka 21:16; Kolose 4:10) Izifundiswa ezininzi zeBhayibhile ziyayivuma into yokuba oodade nabantakwabo Yesu yayingabantwana azelwe nabo. Ngokomzekelo, iExpositor’s Bible Commentary ithi: “Eyona ndlela ilula yokuqonda igama elithi, ‘abantakwabo’ . . . kukuba eli gama libhekisela koonyana bakaMariya noYosefu, abaninawa bakaYesu abafumene kwicala likanina.” *
^ isiqe. 3 IBhayibhile ikhe ithethe ngoKristu isithi ngumyeni, kodwa izinto ezibhalwe ngaphambi nasemva kwezi vesi zisinceda sibone ukuba iyafuzisela xa isitsho.—Yohane 3:28, 29; 2 Korinte 11:2.
^ isiqe. 13 Funda iGospel According to St. Mark, Second Edition, kaVincent Taylor, iphepha 249, neMarginal Jew—Rethinking the Historical Jesus, kaJohn P. Meier, Umqulu 1, iphepha 331-332.
Funda Okungakumbi
Ngubani UYesu Kristu?
Funda ukuba kwakutheni ukuze uYesu afe, yintoni intlawulelo, nokuba wenza ntoni ngoku.
Isizathu Sokuba Unokuzithemba Iincwadi ZeVangeli
Funda ubungqina obukwimibhalo-ngqangi yamandulo.


text:
UKUNCEDA IINTSAPHO | UKUBA NGUMZALI
Xa Umntwana Wakho Ofikisayo Ezenzakalisa Emzimbeni Ngabom
INGXAKI
Uye waqaphela ukuba umntwana wakho uzenzakalisa ngabom. Umangele, uyazibuza, ‘Kutheni esenza le nto? Intombi yam izama ukuzibulala bethu?’
Amaxesha amaninzi sukube kungenjalo. Kodwa ukuba umntwana wakho uyazenzakalisa, * kufuneka encediwe. Unokumnceda njani? Okokuqala, fumana isizathu sokuba enze oku. *
ISIZATHU SOKUBA OKU KUSENZEKA
Ngaba kukulandela nje isininzi? Liyinyaniso elokuba ulutsha oluninzi luye luzenzakalise kuba lubona abanye. Nakuba kunjalo, lo asingomkhwa uqhelekileyo. Wahluke ngantoni? Lowo uzenzakalisayo udla ngokuzifihla ibe uba neentloni. UCelia, * oneminyaka eyi-20 uthi: “Ndandingafuni abantu bazi ukuba ndiyazenzakalisa. Ndandidla ngokuwafihla amanxeba am.”
Ngaba ukuzenzakalisa yindlela yokucel’ injezu? Abanye banokukwenza ngeso sizathu. Kodwa abantu esithetha ngabo kweli nqaku badla ngokuwafihla amanxeba abo, ibe abazami kucel’ injezu mntwini. Sekunjalo, enye intombazana eyayikade izenzakalisa ithi akwaba kwakukho umntu owayibonayo kuba yayiza kufumana uncedo ngokukhawuleza.
Kutheni abantu bezenzakalisa? Kunzima ukuziqonda ngokupheleleyo izizathu, kodwa ngokuqhelekileyo ulutsha oluninzi luye luzenzakalise kuba lusiva intlungu ngaphakathi ekunzima ukuyichaza. Kwincwadi yakhe ethi Cutting, uSteven Levenkron oyingcali yezigulo zengqondo, uthi umntu ozenzakalisayo “ngulowo ofumanise ukuba intlungu esenyameni ikwenza ulibale ngeyangaphakathi.”
Umntu ozenzakalisayo ukwenza oku kuba esiva intlungu ngaphakathi ekunzima ukuyichaza
Kuthekani ukuba uziva unetyala? Kunokuba ube ucinga ukuba ukuzenzakalisa komntwana wakho kubangelwa kukusilela kwakho njengomzali, cinga ngendlela onokumnceda ngayo ayeke.
OKO UNOKUKWENZA
Mkhuthaze umntwana wakho ukuba akuxelele izinto ezimkhathazayo. La macebiso ambalwa anokukunceda.
Mthuthuzele. Ukuba umntwana wakho ukuxelela ukuba uyazenzakalisa, musa ukothuka. Kunoko, thetha naye kakuhle uze umthuthuzele.
Buza imibuzo eza kumenza azive ekhululekile. Ngokomzekelo, usenokuthi: “Ndiyazi ukuba akusoloko uziva mnandi. Ukhathazwa yintoni?” okanye “Ndingakunceda njani xa udandathekile?” okanye “Ndingenza ntoni ukuze sisondelelane?” Ungambeth’ emlonyeni xa ephendula.
Nceda umntwana wakho angazijongeli phantsi. Ekubeni abantu abazenzakalisayo emzimbeni bedla ngokucinga kakhulu ngeempazamo zabo, mhlawumbi unokumcela ukuba acinge ngezinto azenza kakuhle. Unokude umcebise ukuba abhale izinto ezintathu azithandayo ngaye. Enye intwazana enguBriana ithi: “Ukubhala izinto endizenza kakuhle kwandinceda ndabona ukuba ndinazo iimpawu ezintle.” *
Khuthaza umntwana wakho ukuba athandaze kuYehova uThixo. IBhayibhile ithi: “Liphoseni kuye lonke ixhala lenu, kuba unikhathalele.” (1 Petros 5:7) ULorena oneminyaka eyi-17 uthi: “Ndazama ukuzityand’ igila kuYehova uThixo, ngakumbi xa ndilingeka ukuba ndizenzakalise. Oku kwandinceda ndakwazi ukuzibamba.”
^ isiqe. 5 Amagama akweli nqaku atshintshiwe.
^ isiqe. 5 Ngokuqhelekileyo, ukuzenzakalisa kwabantu kudla ngokuthetha ukuba baxinezelekile okanye banesigulo esithile. Kwiimeko ezinjalo, kusenokufuneka ugqirha. UVukani! akancomeli ndlela ithile yonyango. Noko ke, amaKristu amele aqinisekise ukuba akasebenzisi mayeza angqubana nemigaqo yeBhayibhile.
^ isiqe. 7 Abantu abazenzakalisayo badla ngokuzisika, bazibethe okanye bazivise intlungu ngezinye iindlela ngabom.
^ isiqe. 15 Nangona kweli nqaku sisoloko sibhekisa kumabhinqa njengabantu abazenzakalisayo, izinto ekuthethwa ngazo apha zisebenza macala.
Funda Okungakumbi
Kutheni Ndizisika?
Ukuzenzakalisa yingxaki yolutsha oluninzi. Ukuba nawe uyazenzakalisa, yintoni enokukunceda ukuba uyeke?


text:
Ngaba Uyakhula Ukuze Ulingane NoKristu?
‘Sibe ngabantu abakhule bagqibelela, silingane noKristu ogqibeleleyo.’—EFESE 4:13, iBhayibhile YesiXhosa Ka-1996.
IINGOMA: 69, 70
1, 2. Yintoni eyona nto ifunwa ngawo onke amaKristu? Zekelisa.
YINTONI adla ngokuyijonga umfazi xa ekhetha iziqhamo emarikeni? Udla ngokungajongi ezona zikhulu okanye ezibiza kancinane. Kunoko, ujonga ezinuka kamnandi, ezingabolanga nezingekho krwada. Ufuna iziqhamo ezivuthiweyo.
UmKristu oqolileyo uhlala ekhangela imigaqo yeBhayibhile enokumnceda ayazi into elungileyo nembi
2 Emva kokuba umntu efunde ngoYehova waza wagqiba kwelokuba abhaptizwe, ubuhlobo bakhe noThixo buqhubeka bukhula. Eyona nto ayifunayo kukuba ngumKristu ovuthiweyo, okanye oqolileyo. Oku kuqola akubhekiseli ekukhuleni ngeminyaka. Kubhekisela ekukhuleni ngokomoya, okanye ekubeni nobuhlobo obusondele ngakumbi noYehova. Umpostile uPawulos wayefuna amaKristu ase-Efese aqole. Wawakhuthaza ukuba amanyane elukholweni aze aqhubeke efunda ngoYesu ukuze abe ‘ngabantu abakhule bagqibelela, alingane noKristu ogqibeleleyo.’—Efese 4:13, iBhayibhile YesiXhosa Ka-1996.
3. Ibandla lase-Efese lifana njani nabantu bakaYehova namhlanje?
3 Ibandla lase-Efese lalisele lineminyaka likho xa uPawulos wayelibhalela ileta. Abaninzi kweli bandla babesele bengamaKristu anamava naqolileyo. Kodwa kwakukho abanye ekwakusafuneka baqinise ubuhlobo babo noYehova. Nanamhlanje, abazalwana noodade abaninzi banexesha elide bekhonza uYehova yaye bangamaKristu aqolileyo. Noko ke, abanye ebandleni abakafiki kwelo nqanaba. Ngokomzekelo, nyaka ngamnye kubhaptizwa amawaka abantu, ngoko kukho abantu ekusafuneka bekhulile de baqole. Kuthekani ngawe?—Kolose 2:6, 7.
UNOKUKHULA NJANI UMKRISTU?
4, 5. Ziziphi iindlela angafani ngazo amaKristu aqolileyo, kodwa ziziphi iimpawu afana ngazo onke? (Jonga umfanekiso osekuqaleni.)
4 Xa ujonga iziqhamo ezivuthiweyo emarikeni, uye ubone ukuba azifani ncam. Kodwa ke, zikho izinto ezifana ngazo ezibonisa ukuba zivuthiwe. Kunjalo ke nakumaKristu aqolileyo. Awafani ncam. Asuka kumazwe yaye akhule ngeendlela ezahlukahlukeneyo. Awalingani ngeminyaka yaye izinto azithandayo nangazithandiyo azifani. Sekunjalo, onke amaKristu aqolileyo aneempawu ezithile afana ngazo ezibonisa ukuba aqolile. Ziziphi ezinye zazo?
‘Ngaba kukho utshintsho endinokulwenza ukuze ndimxelise ngokusondele ngakumbi uYesu?’
5 UmKristu oqolileyo uxelisa uYesu aze ‘alandele emanyathelweni akhe ngokusondeleyo.’ (1 Petros 2:21) UYesu wathi kubaluleke kakhulu ukuba umntu athande uYehova ngentliziyo, ngomphefumlo nangengqondo yakhe iphela aze athande ummelwane wakhe njengaye siqu. (Mateyu 22:37-39) UmKristu oqolileyo uye azame ukusithobela eso siluleko. Indlela aphila ngayo ibonisa ukuba ulwalamano lwakhe noYehova nokuthanda abantu kubalulekile kuye.
6, 7. (a) Ziziphi ezinye iimpawu abonakala ngazo umKristu oqolileyo? (b) Ziintoni esimele sizibuze zona?
6 Uthando lolunye lweempawu ezininzi eziboniswa ngumKristu oqolileyo. (Galati 5:22, 23) Uye abonise nobulali, ukuzeyisa nomonde. Ezi mpawu zinokumnceda akwazi ukunyamezela ubunzima engakhange akruquke, aze angalahli themba xa ephoxekile. Xa ezifundela, umKristu oqolileyo uhlala ekhangela imigaqo yeBhayibhile enokumnceda ayazi into elungileyo nembi. Emva koko, xa esebenzisa isazela sakhe esiqeqeshwe yiBhayibhile, uya kutsho akwazi ukwenza izigqibo zobulumko. UmKristu oqolileyo uthobekile, ngoko ukholelwa ukuba iindlela zikaYehova zisoloko zibhetele kunezakhe. * (Funda umbhalo osemazantsi.) Uyazimisela ekushumayeleni iindaba ezilungileyo aze enze konke okusemandleni ukunceda ibandla lihlale limanyene.
7 Kungakhathaliseki ukuba sinexesha elingakanani sikhonza uYehova, ngamnye wethu unokuzibuza lo mbuzo: ‘Ngaba kukho utshintsho endinokulwenza ukuze ndimxelise ngokusondele ngakumbi uYesu? Ngaba kukho iindlela endinokuphucula ngazo?’
“UKUTYA OKUQINILEYO KOKWABANTU ABAQOLILEYO”
8. UYesu wayeyazi kakuhle kangakanani iBhayibhile?
8 UYesu Kristu wayezazi kakuhle iZibhalo. Kwanaxa wayeneminyaka eyi-12, wathetha nabafundisi etempileni esebenzisa iZibhalo. “Bonke abo babemphulaphule bahlala bethe manga kukuqonda kwakhe naziimpendulo zakhe.” (Luka 2:46, 47) Kamva, xa wayeshumayela, wasebenzisa iLizwi likaThixo ngobuchule ukuze azival’ umlomo iintshaba zakhe.—Mateyu 22:41-46.
9. (a) UmKristu oqolileyo uzenzela luphi ucwangciso lokufunda? (b) Kutheni sifunda iBhayibhile?
9 Umntu ofuna ukuba ngumKristu oqolileyo uxelisa uYesu yaye ufuna ukuyazi kangangoko kunokwenzeka iBhayibhile. Uphanda iinyaniso ezinzulu eZibhalweni, kuba esazi ukuba “ukutya okuqinileyo kokwabantu abaqolileyo.” (Hebhere 5:14) UmKristu oqolileyo uye afune ukuba ‘nolwazi oluchanileyo’ lweBhayibhile. (Efese 4:13) Zibuze ke: ‘Ngaba ndiyifunda yonk’ imihla iBhayibhile? Ngaba ndinocwangciso lokufundisisa ndedwa? Ngaba ndilwenza veki nganye unqulo lwentsapho?’ Xa ufunda iBhayibhile, khangela imigaqo enokukunceda uqonde indlela acinga navakalelwa ngayo uYehova. Emva koko sebenzisa loo migaqo xa usenza izigqibo. Loo nto iza kukunceda usondele nangakumbi kuYehova.
10. UmKristu oqolileyo uvakalelwa njani ngeziluleko nemigaqo kaThixo?
10 UmKristu oqolileyo akamele aphelele nje ekuyazini iBhayibhile. Umele azithande iziluleko zikaThixo nemigaqo yakhe. Emva koko uye abonise olo thando ngokufuna ukwenza ukuthanda kukaYehova endaweni yokwenza unothanda. Ude atshintshe indlela aphila, acinga nazenza ngayo izinto. Ngokomzekelo, uxelisa uYesu aze ahlakulele ubuntu obutsha, “obadalwa ngokokuthanda kukaThixo ngobulungisa bokwenyaniso nokunyaniseka.” (Funda amaEfese 4:22-24.) Simele sikhumbule ukuba uThixo wasebenzisa umoya wakhe oyingcwele ukuze alathise ababhali beBhayibhile. Ngoko xa umKristu efunda iBhayibhile, umoya oyingcwele kaThixo umnceda abe nolwazi nothando olungakumbi, aze aqinise ubuhlobo bakhe noYehova.
NCEDISA UKUZE KUBEKHO UMANYANO
11. Xa wayesemhlabeni, uYesu wayengqongwe ngabantu abanjani?
11 UYesu wayefezekile. Noko ke, xa wayelapha emhlabeni, wayengqongwe ngabantu abangafezekanga. Abazali, abantakwabo noodadewabo bonke babengafezekanga. Nabona balandeli bakaYesu basondeleyo kuye babekhe babe nekratshi okanye bazicingele bodwa. Ngokomzekelo, ngobusuku bangaphambi kokuba afe, abafundi bakhe babexambulisana “mayela nokuba nguwuphi na kubo obonakala engoyena mkhulu.” (Luka 22:24) Nakuba babecinga njengabantu abangafezekanga, uYesu wayesazi ukuba kungekudala abalandeli bakhe babeza kuba ngamaKristu aqolileyo baze babumbe ibandla elimanyeneyo. Kwangobo busuku, uYesu wathandazela ukuba bamanyane. Wacela uYise osezulwini ukuba babe banye, esithi: “Kanye njengoko wena, Bawo, umanyene nam yaye nam ndimanyene nawe.” Wongez’ esithi: “Ukuze babe banye kanye njengoko thina sibanye.”—Yohane 17:21, 22.
12, 13. (a) Yintoni injongo yethu thina maKristu? (b) Omnye umzalwana wakufunda njani ukuba negalelo kumanyano lwebandla?
12 UmKristu oqolileyo uncedisa ekubeni kubekho umanyano ebandleni. (Funda amaEfese 4:1-6, 15, 16.) Injongo esinayo thina maKristu kukuba ‘simanyaniswe ndawonye ngemvisiswano,’ ngamany’ amazwi sisebenze kunye ngomanyano. Ukuze kubekho olu manyano, umKristu umele athobeke. Ngoko kwanaxa ejongene nokungafezeki kwabanye, umKristu oqolileyo usebenza nzima ukuze agcine umanyano ebandleni. Ngoko zibuze: ‘Ndiye ndenze ntoni xa umzalwana okanye udade esenza impazamo? Ndiye ndithini xa kukho umntu ondikhathazileyo? Ngaba ndidla ngokuyeka ukuthetha naloo mntu? Okanye ngaba ndiye ndizame ukudala uxolo?’ UmKristu oqolileyo uye azame ukuyisombulula ingxaki kunokuba kwayena abe yingxaki ebantwini.
13 Khawucinge ngomzekelo kaUwe. Wayedla ngokukhathazeka xa abazalwana noodade besenza izinto ngenxa yokungafezeki. Kodwa wagqiba kwelokuba khe afunde ngobomi bukaDavide esebenzisa iBhayibhile nencwadi ethi Insight on the Scriptures. Kwakutheni ukuze akhethe uDavide? Kuba kaloku noDavide wayekhe wanengxaki nabanye abakhonzi bakaThixo. Ngokomzekelo, uKumkani uSawule wazama ukumbulala uDavide, abanye abantu bazama ukumxuluba ngamatye, nkqu nomkakhe wamenza intlekisa. (1 Samuweli 19:9-11; 30:1-6; 2 Samuweli 6:14-22) Kodwa kungakhathaliseki ukuba abantu babemenza ntoni, uDavide wayemthanda uYehova yaye emthemba. Wayenayo nenceba. U-Uwe uyavuma ukuba naye kwakufuneka enze okufanayo. Ukufundisisa kwakhe iBhayibhile kwamnceda wabona ukuba kufuneka atshintshe indlela avakalelwa ngayo ngokungafezeki kwabazalwana bakhe. Kwafuneka ayeke ukuhlala ecinga ngeempazamo zabo aze abe negalelo kumanyano lwebandla. Ngaba nawe ufuna ukwenza okufanayo?
KHETHA ABAHLOBO ABENZA UKUTHANDA KUKATHIXO
14. Wayebakhetha njani uYesu abahlobo?
14 UYesu Kristu wayenobubele ebantwini. Amadoda, abafazi, abaselula, abadala nkqu nabantwana babeziva bekhululekile xa bekunye noYesu. Kodwa wayengenzi nje xa ekhetha abahlobo abasondeleyo. Wathi kubapostile bakhe: “Ningabahlobo bam ukuba nenza oko ndiniyalela kona.” (Yohane 15:14) UYesu wakhetha abahlobo abasondeleyo phakathi kwabo babemlandela ngokunyaniseka nababethanda uYehova yaye bemkhonza. Ngaba nawe ukhetha abahlobo abathanda uYehova ngentliziyo epheleleyo? Kutheni ibalulekile nje loo nto?
Ngaba nawe ukhetha abahlobo abathanda uYehova ngentliziyo epheleleyo?
15. Ukuba nabahlobo abangamaKristu aqolileyo kungabanceda njani abaselula?
15 Iziqhamo ezininzi zivuthwa kakuhle xa ilanga lifudumele. Ngendlela efanayo, uthando lwabazalwana noodade lunokukunceda ube ngumKristu oqolileyo. Ngaba uselula yaye usacinga ukuba mawenze ntoni ngobomi bakho? Ukuba kunjalo, kuya kukunceda ukukhetha abahlobo abanethuba bekhonza uYehova nabalimanyanisayo ibandla. Kusenokwenzeka ukuba baye bajongana neengxaki ebomini babo okanye banyamezela izilingo ekukhonzeni kwabo uYehova. Bangakunceda ukhethe obona bomi bonwabisayo. Xa uchitha ixesha nabo, banokukunceda wenze izigqibo zobulumko uze ube ngumKristu oqolileyo.—Funda amaHebhere 5:14.
16. Omnye udade wancedwa njani ngabantu abadala xa wayeselula?
16 UHelga ukhumbula ukuba xa wayekunyaka wokugqibela esikolweni, abantwana abaninzi eklasini yakhe babethetha ngezinto abafuna ukuzenza ebomini. Abaninzi babefuna ukuya eyunivesithi ukuze babe nemisebenzi erholisayo. Noko ke, uHelga wancokola nabahlobo abaqolileyo ebandleni lakhe. Uthi: “Abaninzi kubo babebadala kum, yaye bandinceda gqitha. Bandikhuthaza ukuba ndibe kwinkonzo yexesha elizeleyo. Emva koko, ndakwazi ukuchitha iminyaka emihlanu ndinguvulindlela. Ngoku, sekudlule iminyaka, yaye ndiyavuya kuba ndakwazi ukuchitha ixesha elininzi kubutsha bam ndikhonza uYehova. Andinasizathu sakuzisola ngaloo nto.”
17, 18. Singamkhonza njani ngeyona ndlela ifanelekileyo uYehova?
17 Xa sixelisa uYesu, siya kukhula sibe ngamaKristu aqolileyo. Siya kusondela nangakumbi kuYehova, yaye siya kukunqwenela ngakumbi ukumkhonza. Umntu umkhonza ngeyona ndlela ifanelekileyo uYehova xa eqolile. UYesu wabakhuthaza ngala mazwi abalandeli bakhe: “Malukhanye ngokunjalo ukhanyiselo lwenu phambi kwabantu, ukuze babone imisebenzi yenu emihle baze bazukise uYihlo osemazulwini.”—Mateyu 5:16.
18 Siye safunda indlela anokuba luncedo ngayo umKristu oqolileyo ebandleni. UmKristu ubonisa ukuba uqolile nangendlela asisebenzisa ngayo isazela sakhe. Isazela sethu singasinceda njani senze izigqibo zobulumko? Singazihlonela njani izazela zabanye? Le mibuzo siza kuyiphendula kwinqaku elilandelayo.
^ isiqe. 6 Ngokomzekelo, abazalwana abasele bekhulile nabanamava basenokucelwa ukuba bayeke isabelo esithile baze baxhase abazalwana abaselula abanikwe eso sabelo.


text:
UKUNCEDA IINTSAPHO | ULUTSHA
Unokukwamkela Njani Ukulungiswa?
INGXAKI
“Xa umntu ekulungisa, sukuba ekuxelela ngento ephosakeleyo oyenzileyo. Ibe andiqondi ukuba ukho umntu okhe athi, ‘Mna ndiyathanda ukulungiswa!’”—UAmy, oneminyaka eyi-17. *
Kunzima na kuwe ukwamkela ukulungiswa ngabazali, ootitshala nangabanye abantu abadala? Ukuba kunjalo, eli nqaku liza kukunceda.
OKO UMELE UKWAZI
Wonke umntu uyakufuna ukulungiswa.
“Sonke siyakhubeka izihlandlo ezininzi.”—Yakobi 3:2.
“Xa ulungiswa ngenxa yento ongayenzanga kakuhle akumele uzive uhlazekile.”—UJessica.
Xa ulungiswa oko akuthethi ukuba ungumntu ombi.
“Lowo amthandayo uYehova * uyamohlwaya, njengoko noyise esenjenjalo kunyana akholiswayo nguye.”—IMizekeliso 3:12.
“Xa abantu bendilungisa, ndiye ndicinge indlela ekumele ukuba kube nzima ngayo kubo ukuba bandilungise, ndicinge nendlela abandithanda ngayo ngokundilungisa.”—UTamara.
Ukulungiswa kunokukunceda uphucule.
“Phulaphulani ingqeqesho nize nilumke.”—IMizekeliso 8:33.
“Ukulungiswa kukunceda uphucule. Kukubangela wazi indlela abakujonga ngayo abanye abantu, kukwenze uyiyeke imikhwa emibi mhlawumbi obungazi ukuba unayo.”—UDeanne.
OKO UNOKUKWENZA
Kujonge ukulungiswa ngeliso elibanzi. Usenokucaphuka xa ulungiswa. Kodwa ke zama ukuzibamba. Ukuze ukwenze oko, khawucinge ngendlela obunokwenza ngayo xa ibinguwe olungisa omnye umntu—mhlawumbi umninawa wakho. Ngaba ke ngoku uyasibona isizathu sokuba ulungiswe? Ngoko ke, kujonge ngendlela efanayo ukulungiswa kwakho.—Umgaqo weBhayibhile: INtshumayeli 7:9.
“Ngamanye amaxesha unokucaphuka xa ulungiswa ude ulibale ukuba lo mntu uzama ukukunceda, kungekhona ukukukhathaza.”—UTheresa.
Zithobe. Sukuba netshiki xa ulungiswa. Kwangaxeshanye, sukukhathazeka gqitha xa kukho into omele uyilungise. Ukuthobeka kuya kukunceda. Khumbula: Esona siluleko sibuhlungu isenokuba sesona siya kukunceda. Ukuba akusamkeli, soze uphucule.—Umgaqo weBhayibhile: IMizekeliso 16:18.
Esona siluleko sibuhlungu isenokuba sesona siya kukunceda
“Ukwamkela ukulungiswa kuya kukunceda ube ngumntu obhadlileyo. Ukuba awukwamkeli, uya kuba uyazichana.”—ULena.
Yiba nombulelo. Nokuba ayingeni kamnandi le nto, kutheni ungambuleli lo mntu obekulungisa? Ngokuqinisekileyo uyakuthanda yaye ufuna uphumelele.—Umgaqo weBhayibhile: INdumiso 141:5.
“Kuhle ukuthi ‘Enkosi,’ ingakumbi xa isiluleko besikufanele. Nokuba udlelw’ indlala, unokumbulela loo mntu ngokuzixhamla kwakhe athethe nawe.”—UCarla.
^ isiqe. 4 Amanye amagama kweli nqaku atshintshiwe.
^ isiqe. 11 UYehova ligama likaThixo elichazwe eBhayibhileni.


text:
EDOMINICAN REPUBLIC
Kufuneka Abashumayeli Abangakumbi
Iindaba Ezilungileyo Zifikelela Nasemaphandleni
Ekuhambeni kwexesha, kwafika abathunywa bevangeli abangakumbi, uPete Paschal, uAmos noBarbara Parker, uRichard noBelva Stoddard, ababekhonza eBolivia, uJesse noLynn Cantwell ababesuka eColombia. Aba bathunywa bevangeli bafika bawufak’ ifuthe umsebenzi wokushumayela. Ngo-1973 umsebenzi wokufundisa iBhayibhile wawusenziwa ngomkhamo omkhulu ezidolophini nasezixekweni zaseDominican Republic, kodwa iindaba ezilungileyo zazingekafiki kwimimandla esemagqagaleni. Ngenxa yoko, kwenziwa amalungiselelo okuba kuye kushunyayelwa nasezilalini. Xa kwacelwa amatsha-ntliziyo ukuba aye kushumayela iinyanga ezimbini ezilalini, kwaya oovulindlela abathe ngxi abayi-19. Phakathi kukaDisemba 1973 noJanuwari 1977, kwacelwa amaqela oovulindlela ukuba aye kushumayela kwimimandla ekwakungafane kushunyayelwe kuyo okanye ekungazange kwashunyayelwa kuyo.
“Xa sibanika iincwadi babesinika iinkukhu, amaqanda kunye neziqhamo”
Omnye woovulindlela ababeshumayela kule mimandla uthi: “Kusuku lwasemva kokuba sishumayele isigidimi seBhayibhile saza sashiyela abantu iincwadi, sasibuyela kubantu abanomdla. Ekubeni abantu babengenamali, xa sibanika iincwadi babesinika iinkukhu, amaqanda kunye neziqhamo. UYehova wayenathi, asizange silambe.” IBhayibhile yayiqala ngqa ukufika ezindlebeni zabaninzi. Kaloku, kwakukho namaxesha apho iinkokeli zonqulo zazikhe zixelele abantu ukuba uYehova nguMtyholi. Abo bantu bamangaliswa ngokwenene xa bafunda umbhalo weNdumiso 83:18 othi: “Wena, ogama linguYehova, nguwe wedwa Oyena Uphakamileyo phezu komhlaba wonke”! Abantu bezinye iindawo babenomdla ngokwenene, kangangokuba kwalungiselelwa ukuba kubekho iintlanganiso zesidlangalala kwezo ndawo.
Abathunywa Bevangeli Abangakumbi Neofisi Yesebe Entsha
NgoSeptemba 1979, kwafika abathunywa bevangeli, uAbigail Pérez nomkakhe uGeorgina. Babeze kumsebenzi wesiphaluka. Kamva ngo-1987, uTom noShirley Dean, ababephumelele eGiliyadi beza kuncedisa kumsebenzi wokushumayela. Abantu bale ntsimi bancedwa nakukuthontelana kwabavakalisi abakwinkonzo ekhethekileyo yexesha elizeleyo ababevela ePuerto Rico. NgoAgasti 1988, uReiner noJeanne Thompson bacelwa ukuba baye kusebenza eDominican Republic. Eso yayisisabelo sabo sesihlanu bengabathunywa bevangeli.
Kwathi kusiba ngu-1989, babe abavakalisi beyi-11 081, yaye kucaca ukuba kuseza kubakho ulwando kuba kwakuqhutywa izifundo eziyi-20 494. Olu lwando lwalubangela nobunzima. Ngokomzekelo, isebe elalikho ngelo xesha laliwenza kakuhle umsebenzi walo, kodwa kwathi kuphela iminyaka yoo-1980, labe selibonakala ukuba lincinci. UReiner Thompson uthi: “Babebaninzi gqitha abantu ababesebenza kulo kangangokuba kwafuneka kufunwe enye indawo yokuhlala kuze kusetyenziswe nezinye izakhiwo ezikwiindawo ezahlukahlukeneyo zeso sixeko.”
UReiner uthi: “Kwakunzima ukufumana isiza sokwakha isebe elitsha. Kwathi kusenjalo, seva ukuba omnye usomashishini owayevile ukuba sikhangela umhlaba ufuna ukudibana nathi. Wathi kukho umhlaba omhle afuna ukuwuthengisa, kodwa ufuna ukuwunika kuphela amaNgqina kaYehova. Le ndoda yayikhe yaneshishini elikhulu lokuthunga, ibe yayiqeshe amaNgqina kaYehova amaninzi, kuquka nomabhalane wayo. Kangangeminyaka yabona ukuba amaNgqina la anyanisekile yaye anembeko ngendlela engaqhelekanga, yaza yayithanda loo nto. Ekubeni yayiwahlonipha amaNgqina kaYehova, yasithengisela lo mhlaba ngexabiso eliphantsi kakhulu.” Esi siza sathengwa ngoDisemba 1988, kwaza kamva kwathengwa neminye imihlaba emithathu eyayimelene naso. Xa uwonke umhlaba wesebe noweHolo yeNdibano, uziihektare ezisithoba.
Inkungu nelanga yamatsha-ntliziyo awayevela eDominican Republic nakwamanye amazwe yeza kuncedisa ekwakheni isebe elitsha neHolo yeNdibano. Ezi zakhiwo zanikezelwa ngoNovemba 1996 xa uCarey Barber, uTheodore Jaracz noGerrit Lösch beQumrhu Elilawulayo baba nenxaxheba kucwangciso lwangoMgqibelo. Ngemini elandelayo kwabakho iindibano ezikhethekileyo kumabala amabini ezemidlalo angawona makhulu kweli lizwe, ibe bangaphezu kwe-10 000 abantu abatyelela isebe elitsha.
‘Bawelela EMakedoni’
Sakuba asiyichazanga yonke imbali yabantu bakaYehova eDominican Republic ukuba asithethanga ngelifu lamaNgqina elafudukela kweli lizwe ukuze likhonze apho imfuneko inkulu khona. Bathi xa besiva ukuba le ntsimi ichumile yaye umntu uyakwazi ukuba nezifundo ezininzi, abaninzi baqalisa ukufudukela kweli lizwe phaya ekupheleni kweminyaka yoo-1980, ngokungathi ‘bawelela eMakedoni.’ (IZe. 16:9) La matsha-ntliziyo ayengawuvali umlomo ebalisela abanye ngendlela ekwakumnandi ngayo ukuvuna kweli laseDominican Republic. Loo nto yabangela ukuba abavakalisi abangakumbi babe ngathi bayaqatsela ukuza kweli kwiminyaka yoo-1990.
Ngokomzekelo, uStevan noMiriam Norager abasuka eDenmark, bebekhonza eDominican Republic ukususela ngo-2001. Ngaphambi koko, uMiriam wayekhonze kunye nodadewabo kweli lizwe kangangonyaka onesiqingatha. Kwakutheni ukuze le ndoda nomfazi wayo bafudukele kwilizwe elikude kangaka nelinenkcubeko nolwimi olwahlukileyo? UMiriam uthi: “Iintsapho zethu zombini ziyayithanda inyaniso ibe abazali bethu babengoovulindlela abakhethekileyo xa babeselula, baza baba ngabathe ngxi emva kokuba nabantwana. Babesoloko besikhuthaza ukuba siziphose nofele kuYehova ngokuba kwinkonzo yexesha elizeleyo.”
UStevan noMiriam bebengoovulindlela abakhethekileyo ukususela ngo-2006, ibe bancede abantu abaninzi bafunda inyaniso. UStevan uthi: “Asikwazi nokuzibala iintsikelelo esizifumeneyo. Naziphi na iingxaki esizifumanayo, nokuba zezempilo, aziyonto xa sizithelekisa namava ayolisayo esiye sawafumana kunye novuyo lokunceda abantu abanyanisekileyo bamazi baza bamthanda uYehova. Kwakhona siye sanentsapho enkulu yabahlobo abathandekayo. Ukukhonza eDominican Republic kusifundise ukuthobeka nomonde, yaye ukuphila ubomi obulula kuye kwalomeleza ukholo lwethu yaye kusenze samthemba uYehova.”
UJennifer Joy ngomnye woodade abangatshatanga oshumayela eDominican Republic nosuka kwilizwe lasemzini. Xa weza kubona umakazi wakhe ngo-1992, umakade-netha womthunywa wevangeli, uEdith White, naye wazibonela imiphumo emihle yokushumayela. Wabona nabanye oodade abasuka kwamanye amazwe ababekhonza apho ‘imfuneko inkulu’ khona. UJennifer uthi: “Ndandineentloni yaye ndingazithembanga. Kodwa ndathi: ‘Ukuba bayayenza, mna ndinqandwa yintoni!’”
UJennifer wayecinga ukuba uza kuhlala nje unyaka, kodwa ngoku sekudlule iminyaka engaphezu kweyi-20 eseDominican Republic. Abantu abaninzi abafundise iBhayibhile baye baba ngabanquli bakaYehova. UJennifer uye wancedisa kwintsimi yentetho yezandla kweli lizwe waza wafak’ isandla naxa bekugqitywa ngezinto eziza kufundiswa abantu abafunda intetho yezandla.
‘UYehova uye wandixhasa ukuza kuthi ga ngoku, yintoni ke enokundenza ndicinge ukuba akazukuyenza loo nto kunyaka ozayo?’
Uphila ngantoni uJennifer? Uthi: “Rhoqo ngonyaka ndiya eKhanada iinyanga ezimbalwa. Ndiye ndenza imisebenzi eyahlukahlukeneyo, njengokufota, ukupeyinta izindlu, ukucoca iiofisi, ukulungisa izibane zeemoto nokwenza iikhaphethi. Ndikhe ndaba ngumkhenkethisi, ndafundisa abantu isiNgesi, ndatolika ndaza ndenza neminye imisebenzi.” UJennifer uthi imeko yakhe ifana nqwa neyamaSirayeli amandulo entlango. Uthi: “Ayephila ngamazwi onke aphuma emlonyeni kaYehova. Wathi uza kuwanyamekela, ibe wenjenjalo. Ayengalali engatyanga, yaye iimpahla neembadada zawo azizange ziguge. (Dut. 8:3-4) Nathi uYehova uthi uza kusixhasa. (Mat. 6:33) Uye wandixhasa ukuza kuthi ga ngoku, yintoni ke enokundenza ndicinge ukuba akazukuyenza loo nto kunyaka ozayo?”
Amalunga ne-1 000 amatsha-ntliziyo aye asuka kumazwe anjengeJapan, iMerika, iOstriya, iPoland, iPuerto Rico, iRashiya, iSpeyin, iSweden neTaiwan. “Abavakalisi abasebenza apho imfuneko inkulu khona” abaziintlanga ezahlukahlukeneyo ezimalunga ne-30 baye bangena kumabandla esiCreole saseHaiti, esiNgesi, eNtetho Yezandla YaseMerika, esiRashiya, esiTaliyane, esiTshayina naweSpanish. Njengompostile uPetros, bathi: “Khangela! Sishiye zonke izinto sakulandela.”—Marko 10:28.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Wathi uYehova kuMoses: “Yiya kuFaro uze uthi kuye,+ ‘Utsho uYehova uTHIXO wamaHebhere ukuthi: “Bandulule abantu bam baye kundikhonza.
2 Kodwa ukuba uyaqhubeka usala ukubandulula, ubabambile,+
3 khangela! isandla sikaYehova+ soba phezu kwemfuyo yakho+ esendle. Emahasheni, emaesileni, ezinkameleni, emhlambini weenkomo nasemhlambini wezimvu, kuya kubakho indyikitya yokufa enzima kakhulu.+
4 Yaye ngokuqinisekileyo uYehova uya kwenza umahluko phakathi kwemfuyo yakwaSirayeli nemfuyo yaseYiputa, kungafi nanye kuleyo yoonyana bakaSirayeli.”’”+
5 Ngaphezu koko, uYehova wamisa ixesha loku, esithi: “Ngomso uYehova uya kuyenza le nto kweli lizwe.”+
6 Wayenza ke uYehova le nto ngosuku olulandelayo, zaza zafa zonke iintlobo zemfuyo yaseYiputa;+ kodwa akufanga nanye kwimfuyo yoonyana bakaSirayeli.
7 Wandula uFaro wathumela, yaye khangela! akufanga nanye kwimfuyo kaSirayeli. Sekunjalo, yaqhubeka ilukhuni intliziyo kaFaro,+ waza akabandulula abantu.
8 Emva koko wathi uYehova kuMoses noAron: “Thabathani uthuthu lweziko, nizalise izandla zenu zozibini,+ aze uMoses aluphosele ngasemazulwini phambi koFaro.
9 Yaye lumele lube ngumgubo ezweni lonke laseYiputa, lube ngamathumba anamadyungudyungu+ kubantu nakwizilo ezweni lonke laseYiputa.”
10 Baluthabatha ke uthuthu lwaseziko baza bema phambi koFaro, waza uMoses waluphosela ngasemazulwini, lwaba ngamathumba anamadyungudyungu,+ kubantu nakwizilo.
11 Yaye ababingeleli abaqhelisela umlingo abakwazanga ukuma phambi koMoses ngenxa yamathumba, kuba kwaphuma amathumba kubabingeleli abaqhelisela umlingo nakumaYiputa onke.+
12 Kodwa uYehova wayiyeka yaba lukhuni intliziyo kaFaro, akabaphulaphula, kanye njengoko wayetshilo uYehova kuMoses.+
13 Wathi uYehova kuMoses: “Vuka ekuseni uze ume phambi koFaro,+ uthi kuye, ‘Utsho uYehova uTHIXO wamaHebhere ukuthi, “Bandulule abantu bam baye kundikhonza.+
14 Kuba ngeli xesha ndiya kuthumela zonke izibetho zam nxamnye nentliziyo yakho, nakubakhonzi bakho, nakubantu bakho, ukuze wazi ukuba akukho namnye unjengam emhlabeni wonke.+
15 Kuba nangoku bendingasolula isandla sam ndize ndikubethe wena nabantu bakho ngendyikitya yokufa, nitshayelwe ningabikho emhlabeni.+
16 Kodwa, enyanisweni, ndikuyekile nje,+ kungenxa yokuze ndikubonise amandla am nokuze livakaliswe igama lam emhlabeni wonke.+
17 Ngaba usenekratshi ebantwini bam ngokuthi ungabandululi?+
18 Yabona, malunga neli xesha ngomso ndiya kunisa isichotho esikhulu kakhulu, ekungazanga kubekho sinjengaso eYiputa kususela kwimini eyasekwa ngayo kude kube ngoku.+
19 Thumela ngoku, ukuba kungeniswe ekhusini yonke imfuyo yakho nako konke okwakho okusendle. Bonke abantu nezilo eziya kufunyanwa endle, zingahlanganiselwanga endlwini, ziya kuhlelwa sisichotho,+ zize zife.”’”
20 Owaloyikayo ilizwi likaYehova kubakhonzi bakaFaro wabenza basabela ezindlwini abakhonzi bakhe nemfuyo yakhe,+
21 kodwa nabani na ongazange azimisele entliziyweni yakhe ukulihlonela ilizwi likaYehova wabashiya abakhonzi bakhe nemfuyo yakhe endle.+
22 Wathi uYehova kuMoses: “Yolulela isandla sakho+ emazulwini, ukuze kubekho isichotho+ ezweni lonke laseYiputa, ebantwini nakwizilo nakubo bonke utyani basendle ezweni laseYiputa.”
23 Ngoko uMoses wayolulela emazulwini intonga yakhe; waza uYehova wazisa iindudumo nesichotho,+ kwehla nomlilo weza emhlabeni, waqhubeka enisa isichotho uYehova ezweni laseYiputa.
24 Kwabakho ke isichotho, siphithikezwe nomlilo. Saba sikhulu kakhulu, kangangokuba asizange sibekho esinjengaso ezweni lonke lamaYiputa kususela oko aba luhlanga.+
25 Yaye isichotho eso sabetha konke okwakusezweni laseYiputa. Sabetha yonk’ into eyayisendle, kwathabathela emntwini kwesa kwisilo nakuzo zonke iintlobo zotyani basendle; sazaphula zonke iintlobo zemithi yasendle.+
26 Lilizwe laseGoshen kuphela elingazange libe nasichotho, apho kwakukho oonyana bakaSirayeli.+
27 Ekugqibeleni uFaro wathumela ukuba kubizwe uMoses noAron waza wathi kubo: “Ndonile ngesi sihlandlo.+ UYehova ulilungisa,+ ke mna nabantu bam senze ububi.
28 Mbongozeni uYehova, kuba sezanele ezi ndudumo nesichotho sikaThixo.+ Ndikulungele ukunindulula, ningabi sahlala.”
29 Ngoko wathi uMoses kuye: “Ekuphumeni nje kwam kwesi sixeko ndiya kuzolulela kuYehova izandla zam.+ Ziya kuyeka iindudumo nesichotho singabi saqhubeka, ukuze wazi ukuba umhlaba lo ngokaYehova.+
30 Ke wena nabakhonzi bakho, sele ndisazi kakade ukuba nangoko aniyi kubonisa kumoyika uYehova uThixo.”+
31 Yabhuqwa iflakisi nerhasi, kuba irhasi yayisel’ idubule neflakisi yayisel’ ityatyambile.+
32 Kodwa yona ingqolowa nehabile+ azibhuqwanga, kuba zazishiywe lixesha.
33 Waphuma uMoses esixekweni kuFaro waza wazolulela kuYehova izandla zakhe, zayeka iindudumo kwanesichotho nemvula ayabi sagaleleka emhlabeni.+
34 Wathi uFaro akubona ukuba iyekile imvula nesichotho neendudumo, wona kwakhona, wayenza lukhuni intliziyo yakhe,+ yena nabakhonzi bakhe.
35 Yaqhubeka ilukhuni intliziyo kaFaro, akabandulula oonyana bakaSirayeli, kanye njengoko watshoyo uYehova ngoMoses.+
Yithumele
Yithumele
Eksodus 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=2&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Iintshayelelo Onokuzisebenzisa
VUKANI!
Unokuthi: Lo Vukani! uthetha ngombandela obangel’ umdla. [Nika umnini-mzi owakhe.]
Umbuzo: Ngaba ubusazi ukuba amaNgqina kaYehova aguqulela uncwadi ngeelwimi ezingaphezu kweziyi-750?
Isibhalo: ISi 14:6
VUKANI!
Umbuzo: Ngaba ucinga ukuba lo mgaqo unokusinceda isibini esitshatileyo xa sincokola ngengxaki esinayo?
Isibhalo: Yak 1:19
Unokuthi: [Thetha ngenqaku eliqala kwiphepha 10.] Eli nqaku lithetha ngemigaqo yeBhayibhile eyongezelelekileyo engalo mba.
AMAPHECANA
Umbuzo: Ndicela uqaphele lo mbuzo. [Funda umbuzo oneempendulo ezahlukahlukeneyo ngaphambili kwiphecana.] Ungawuphendula njani lo mbuzo?
Isibhalo: [Zidweliswe kwiphepha 2 lephecana]
Unokuthi: Eli phecana lichaza oko kuthethwa sesi sibhalo kuwe.
ZENZELE EYAKHO INTSHUMAYELO
Sebenzisa le mizekelo ingasentla ukuze uzenzele eyakho intshumayelo yasentsimini.


text:
Khanikhe Nizikhumbuze Njengentsapho
Yintoni Ephosakeleyo Ngalo Mfanekiso?
Funda uLuka 17:11-19. Ziziphi izinto ezintathu ezingachananga ngalo mfanekiso? Bhala iimpendulo zakho kule migca ingezantsi, uze ugqibezele lo mfanekiso ngokufaka umbala.
INTO EKUNOKUNCOKOLWA NGAYO:
Yintoni eyenziwa yenye indoda kulawo ayeneqhenqa engazange yenziwe ngamanye?
UKUFUMANA IMPENDULO: Funda uLuka 17:15, 16.
Unokuwuxelisa njani umzekelo wayo?
UKUFUMANA IMPENDULO: Funda eyabaseKolose 3:15; neyoku-1 kwabaseTesalonika 5:18.
Ngubani esimele simbulele lonke ixesha?
UKUFUMANA IMPENDULO: Funda iNdumiso 107:8; Yakobi 1:17.
OKUNOKWENZIWA YINTSAPHO:
Cela ilungu ngalinye lentsapho libhale phantsi isizathu sokuba limele limbulele uYehova uThixo, nesizathu sokuba linombulelo kwelinye ilungu lentsapho, nesokuba linombulelo kumhlobo ongelolungu lentsapho. Emva koko, yenza uludwe lweendlela onokubabulela ngazo abo bantu ubabhalileyo.
Gcina La Makhadi
IKHADI LEBHAYIBHILE 21 UMOSES
IMIBUZO
A. UYehova waphefumlela uMoses ukuba abhale ziphi iincwadi zeBhayibhile?
B. Abazali bakaMoses yayingu ․․․․․ no ․․․․․ Wakhuliswa ․․․․․ ․․․․․
C. Gqibezela esi sivakalisi seBhayibhile: UMoses “waqhubeka eqinile ngokungathi . . . ”
IMBALI YAKHE
Yindoda yokuqala eBhayibhileni ukunikwa amandla okwenza imimangaliso, uMoses waba ngumprofeti kaThixo, umgwebi, umyaleli womthetho nenkokeli yamaSirayeli amandulo. AmaSirayeli ayemgqala njengendoda eyenza izinto ezininzi ezimangalisayo.—Duteronomi 34:10-12; Eksodus 4:1-9.
IIMPENDULO
A. IGenesis, iEksodus, iLevitikus, iNumeri, iDuteronomi, noYobhi kunye neNdumiso 90 mhlawumbi neyama-91.
B. Amram, Yokebhede, yintombi kaFaro.—Eksodus 1:15–2:10; 6:20.
C. “. . . uyambona Lowo ungabonakaliyo.”—Hebhere 11:27.
Abantu Namazwe
4. Igama lam ndinguMampionona. Ndineminyaka esi-8 ubudala, ndihlala eMadagascar. Mangaphi amaNgqina kaYehova ahlala eMadagascar? Ngaba ali-10 000, angama-24 000, okanye ama-62 000?
5. Liliphi ichaphaza elibonisa indawo endihlala kuyo? Yenza isangqa kulo, ube sele usenza ichaphaza kwindawo ohlala kuyo, uze ubone ukuba ukufutshane kangakanani na eMadagascar.
Bantwana Khangelani Le Mifanekiso
Ngaba ungayifumana le mifanekiso kweli phephancwadi? Ngamazwi akho, chaza oko kwenzekayo kumfanekiso ngamnye.
IIMPENDULO ZEMIBUZO
- Bamele babe li-10 abantu abaneqhenqa, bangabi li-11.
- Kule ngxelo, abantu abaneqhenqa yayingamadoda kuphela.
- Indoda eyabuyayo “yawa ngobuso bayo ezinyaweni zikaYesu, imbulela.”
- 24 000.
- B.